แบงก์กรุงศรีฯ ยึดมั่นส่งเสริมความเป็นไทย
ใกล้ครบขวบปีแล้วที่ธนาคารแห่งโตเกียวมิตซูบิชิ ยูเอฟเจ จากญี่ปุ่นได้เข้ามาเป็นผู้ถือหุ้นใหญ่ในธนาคารกรุงศรีอยุธยา
18 ต.ค. 2557

ใกล้ครบขวบปีแล้วที่ธนาคารแห่งโตเกียวมิตซูบิชิ ยูเอฟเจ จากญี่ปุ่นได้เข้ามาเป็นผู้ถือหุ้นใหญ่ในธนาคารกรุงศรีอยุธยา ซึ่งแม้ปัจจุบันธนาคารกรุงศรีฯ จะมีผู้ถือหุ้นใหญ่เป็นต่างชาติ แต่ยังยึดมั่นถึงนโยบายความรับผิดชอบต่อสังคมอย่างต่อเนื่อง 
ด้วยเจตนารมณ์ในอันที่จะเกื้อกูลสังคมในทุกๆ ด้าน เพื่อตอบแทนแก่สังคมและชุมชนที่พนักงานธนาคารอาศัยอยู่ และที่ธนาคารเข้าไปดำเนินธุรกิจ
การดำเนินกิจกรรมสังคมของธนาคารมุ่งเน้นกระบวนการมีส่วนร่วมของพนักงานธนาคาร ผ่านรูปแบบกิจกรรมอาสาสมัคร เพื่อปลูกฝังจิตสำนึกการรับผิดชอบต่อสังคมและแก่พนักงานทุกระดับอย่างต่อเนื่อง 
ตลอดระยะเวลา 68 ปีของการดำเนินธุรกิจ ธนาคารได้ดำเนินกิจกรรมสังคมในโครงการที่ธนาคารริเริ่มขึ้น และสนับสนุนกิจกรรมสังคมขององค์กรสาธารณกุศล หน่วยงานภาครัฐ และเอกชน การบริจาคเพื่อการกุศลต่างๆ ทั้งนี้ธนาคารมุ่งเน้นให้ความสำคัญกิจกรรมสังคมทางด้านการศึกษาและเยาวชน สิ่งแวดล้อมและสังคม ด้านศิลปวัฒนธรรมและศาสนา กิจกรรมสาธารณประโยชน์ และกิจกรรมเพื่อช่วยเหลือด้านมนุษยธรรม
ในปี 2556 ธนาคารยังคงให้ความสำคัญกับกิจกรรมสังคมด้านสิ่งแวดล้อม เยาวชนและการศึกษา สานต่อโครงการและให้ความสำคัญกับโครงการ “Earth Care” ภายใต้แนวคิดหลัก “ประหยัดพลังงาน ลดสร้างมลภาวะ เติมป่าสีเขียวให้โลก” และโครงการ “กรุงศรี... สานฝันเยาวชนคนดี”
ขณะเดียวกัน ยังคงให้การสนับสนุนความเป็นไทย ผ่านรายการ “จดหมายเหตุกรุงศรี” อย่างต่อเนื่องในปีนี้เป็นปีที่ 29 
สำหรับรายการ “จดหมายเหตุกรุงศรี” ได้ถูกผลิตขึ้นเมื่อปี พ.ศ. 2558 ในรูปแบบของสารคดีสั้นทางโทรทัศน์ความยาว 1 นาที เพื่อเสนอสาระความรู้ให้แก่ประชาชนและเผยแพร่คุณค่าทางประวัติศาสตร์ ศิลปะ และวัฒนธรรม โดยออกอากาศในช่วงเวลาข่าวภาคค่ำทางสถานีโทรทัศน์สีกองทัพบกช่อง 7 นับเป็นรายการสารคดีสั้นรายการแรกที่ได้ออกอากาศในช่วงเวลาข่าว และยังคงออกอากาศในช่วงเวลาเดิมต่อเนื่องทุกวันเป็นเวลายี่สิบกว่าปีจนถึงปัจจุบัน 
เนื้อหาหลักของรายการ คือ การนำเสนอเหตุการณ์และเรื่องราวสำคัญที่เกิดขึ้นในเมืองไทยตั้งแต่อดีตจนถึงปัจจุบัน เรื่องราวของประวัติศาสตร์ ศิลปกรรม และการอนุรักษ์ประเพณีวัฒนธรรม ภูมิปัญญาท้องถิ่นและความเป็นมาของชาติพันธุ์ ทั้งนี้ข้อมูลและบทรายการได้รับความร่วมมือจากนักวิชาการระดับแนวหน้าของไทย เสนอเรื่องราวตามความชำนาญและความถนัดของแต่ละบุคคล
รวมทั้งยังได้รับความอนุเคราะห์ในด้านข้อมูลวิชาการและสถานที่ในการถ่ายทำจากสถาบันและหน่วยงานต่างๆ อาทิ กรมศิลปากร กระทรวงมหาดไทย กระทรวงกลาโหม กระทรวงศึกษาธิการ สำนักงานวัฒนธรรมแห่งชาติ สำนักงานวัฒนธรรมของทุกจังหวัด สถาบันพระปกเกล้า ศูนย์มานุษยวิทยาสิรินธร 
รายการ “จดหมายเหตุกรุงศรี” เป็นเปรียบเสมือนอาหารสมองชั้นเลิศที่ส่งเสริมการเรียนรู้ ความเข้าใจ ความรัก และตระหนักในมรดกวัฒนธรรมของชาติ 
ทั้งนี้ เนื่องจากตัวรายการเองก็ได้มีการปรับเปลี่ยนพัฒนาทั้งรูปแบบการนำเสนอ เนื้อหา ข้อมูลที่ถูกต้อง แม่นนำทันต่อเหตุการณ์ทั้งในประเทศ ภูมิภาคอาเซียน และนานาชาติ
สำหรับเนื้อหาของรายการ “จดหมายเหตุกรุงศรี” นั้น ประกอบไปด้วย 1.รายการประเภทแกนหลัก ซึ่งเป็นลักษณะเฉพาะที่ดำเนินการติดต่อกันมาตามภารกิจและนโยบายของสื่อมวลชน ได้แก่ รายการที่เนื่องในสถาบันพระมหากษัตริย์และพระราชวงศ์ในรอบปี เพื่อให้ความรู้ความเข้าใจในพระมหากรุณาธิคุณที่มีต่อประเทศชาติและประชาชน ซึ่งปรากฏในประวัติชาติไทยสืบมาจนปัจจุบัน 
รายการที่เนื่องในความสำคัญของศาสนาและความเชื่ออื่นๆ ที่มีอยู่ในสังคมไทย รายการเกี่ยวกับเหตุการณ์สำคัญทางประวัติศาสตร์ รวมทั้งประวัติองค์กรที่ทำหน้าที่และมีภารกิจที่ควรเรียนรู้และยกย่อง ทั้งด้านการเมือง เศรษฐกิจ และสังคม
2.รายการส่งเสริมความรู้ ความเข้าใจในมรดกศิลปวัฒนธรรมของชาติ เป็นรายการที่มีเนื้อหาสาระทางวิชาการที่ได้รับการยอมรับว่ามีความสมบูรณ์และมีข้อมูลที่นักวิชาการผู้เชี่ยวชาญเฉพาะด้านนำเสนอ โดยในปี 2557 จะเสนอเรื่องของการจัดการบริหารโบราณสถานของชาติในรูปของอุทยานประวัติศาสตร์
3.รายการด้านวัฒนธรรมชีวิต ความเป็นอยู่ของผู้คนในภูมิภาคต่างๆ ส่งเสริมความรู้ความเข้าใจมรดกทางภูมิปัญญาของบรรพชนที่ร่วมกันสืบทอดสานต่อจากงาน ศิลปะพื้นถิ่น มรดกพื้นบ้าน ซึ่งวัฒนธรรมประเพณีเหล่านี้ยังมีแง่มุมที่ให้ความรู้ความเข้าใจได้อีกมาก
4.รายการวันสำคัญทางประวัติศาสตร์ที่มีผลต่อการพัฒนาบ้านเมือง รายการลักษณะนี้จะช่วยส่งเสริมการเรียนรู้ทางประวัติศาสตร์โดยทางอ้อมทดแทนการศึกษาประวัติศาสตร์ที่มีน้อยลงในหลักสูตรการศึกษาปัจจุบัน
5.รายการสืบเนื่องจากที่ได้ริเริ่มไว้ คือ โครงการนามานุกรมวรรณคดี ตามพระราชดำริสมเด็จพระเทพรัตนราชสุดาฯ สยามบรมราชกุมารี โดยนำเสนอผลงานที่จัดทำแล้วเสร็จแล้วพิมพ์เผยแพร่มาตามลำดับ
6.รายการให้ความรู้เรื่อง “วิวัฒนาการเงินตราของไทย” นำเสนอเกี่ยวกับหลักฐานการใช้เงินตราสมัยต่างๆ เป็นสื่อแลกเปลี่ยนนับแต่โบราณมาจนถึงปัจจุบัน ซึ่งมีความสะดวกรวดเร็วในการให้บริการมากขึ้นโดยลำดับ ทั้งการออมและให้สินเชื่อในรูปแบบต่างๆ
และ 7.รายการที่เกี่ยวกับเหตุการณ์สำคัญที่อาจเกิดหรือจัดขึ้นในรอบปีโดยมิได้กำหนดไว้มาก่อนล่วงหน้า ลักษณะของรายการเช่นนี้ นำเสนอเพื่อให้ทันต่อเหตุการณ์และร่วมสมัย
รายการทั้งหมดนี้จะทำให้ “จดหมายเหตุกรุงศรี” ยังคงรักษามาตรฐานในการยกระดับการเรียนรู้ ได้รับคำชื่อชมทั้งในด้านศิลปะ และสื่อบริการสังคมทางวิชาการที่มีคุณค่าตลอดไป